9เมษาฯดีเอสไอฟื้นคดีซุกหุ้น‘เอสซีแอสเสท’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ลุ้นดีเอสไอรื้อคดี “เอสซี แอสเสท” อีกรอบ 9 เม.ย.นี้
นายธาริต เพ็งดิษฐ์ อธิบดีกรมสอบสวนคดีพิเศษ (ดีเอสไอ) เปิดเผยถึงความคืบหน้าการรื้อฟื้นคดีปกปิดโครงสร้างผู้ถือหุ้นบริษัท เอสซี แอสเสท คอร์ปอเรชั่น ว่า ขณะนี้ดีเอสไอได้รับเอกสารสำเนาคดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี ที่ขอคัดมาจากศาลฎีกาแผนกคดีอาญาของผู้ดำรงตำแหน่งทางการเมืองแล้ว ระหว่างนี้ได้มอบหมายเจ้าหน้าที่สำนักคดีการเงินการธนาคารนำมาวิเคราะห์เพื่อพิจารณาว่าจะรื้อฟื้นคดีบริษัท เอสซี แอสเสท ตามที่ศาลพิจารณาได้หรือไม่
“ภายในสัปดาห์นี้พนักงานสอบสวนจะสามารถวิเคราะห์พยานหลักฐานทั้งหมดได้แล้วเสร็จ และหากผลการวิเคราะห์พบหลักฐานใหม่ ดีเอสไอจะสั่งให้มีการรื้อฟื้นสอบสวนคดีใหม่ทันที เนื่องจากตามประมวลกฎหมายวิธีพิจารณาความอาญา ต้องมีพยานหลักฐานใหม่ถึงจะรื้อฟื้นคดีได้ แต่หากไม่พบหลักฐานใหม่กฎหมายมีข้อกำหนดว่าห้ามรื้อฟื้น ซึ่งดีเอสไอก็จะยุติเรื่องทั้งหมด” อธิบดีดีเอสไอ กล่าว
สำหรับคดีปกปิดบัญชีโครงสร้างหุ้นเอสซี แอสเสท ของอดีตนายกรัฐมนตรีในสมัย พ.ต.อ.ทวี สอดส่อง เป็นอธิบดีดีเอสไอในขณะนั้นมีมติสั่งไม่ฟ้อง หลังจากนั้นก็มีการร้องเรียนในคดีนี้อย่างต่อเนื่องผ่านทางกรรมาธิการรัฐสภา และเมื่อดีเอสไอได้ตรวจสอบข้อมูลจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ก็พบว่าหุ้นของเอสซี แอสเสท นั้น พ.ต.ท.ทักษิณและคุณหญิงพจมาน ดามาพงศ์ ได้ทำสัญญาว่าจ้าง 2 กองทุน คือ OGF และ ODF เป็นผู้บริหาร และมีชาวมาเลเซียเป็นผู้จัดการกองทุน แต่ในการซื้อขายหุ้นผู้จัดการชาวมาเลเซียต้องได้รับความยินยอมจากบุคคลทั้งสองตลอด ซึ่งเท่ากับว่า พ.ต.ท.ทักษิณและคุณหญิงพจมานทำการสั่งการขายหุ้นโอนหุ้นด้วยตัวเอง แต่ได้ปกปิดการถือครองหุ้นและปกปิดการยื่นแสดงบัญชีทรัพย์สิน